“จีน” แบล็คลิสต์ ธุรกิจ “เหมืองคริปโต” สั่งห้ามลงทุน!
“จีน” เพิ่มธุรกิจเหมืองขุดเงินคริปโตในรายชื่ออุตสาหกรรมซึ่งถูกจำกัดหรือถูกสั่งห้ามลงทุน (Negative List)
9 ต.ค. 2564

ผู้สื่อข่าวรายงานว่า คณะกรรมการพัฒนาและปฏิรูปแห่งชาติจีน (NDRC) เปิดเผยเอกสารเมื่อวันศุกร์ (8 ต.ค.2564) โดยระบุว่า จีนได้เพิ่มธุรกิจเหมืองขุดเงินคริปโตในรายชื่ออุตสาหกรรมซึ่งถูกจำกัดหรือถูกสั่งห้ามลงทุน (Negative List)
โดย Negative List เป็นรายการธุรกิจและอุตสาหกรรม ซึ่งนักลงทุนจีนและนักลงทุนต่างชาติถูกห้ามเข้าลงทุน
สำหรับหน่วยงานควบคุมด้านกฎระเบียบในจีนได้ห้ามการซื้อขายและการขุดเงินคริปโตในปีนี้ และในเดือนที่ผ่านมา ธนาคารกลางจีนยืนยันที่จะกำจัดกิจกรรมที่ผิดกฎหมายเกี่ยวกับเงินคริปโต ซึ่งการกวาดล้างดังกล่าวทำให้ตลาดซื้อขายเงินคริปโตต่างๆ เลิกรับลูกค้าชาวจีน
ทั้งนี้รายการ Negative List ประจำปี 2564 นั้นได้ลดจำนวนอุตสาหกรรมที่ถูกห้ามหรือถูกจำกัดการลงทุนลงเหลือ 117 อุตสาหกรรมจาก 123 อุตสาหกรรมในปี 2563
อย่างไรก็ดีนักลงทุนทั้งชาวจีนและชาวต่างชาติสามารถลงทุนในอุตสาหกรรมที่ไม่ได้อยู่ในรายการ Negative List ได้โดยไม่ต้องขออนุมัติจากทางการจีน
 